Még a legalacsonyabb ajánlat is, amely az új budapesti sportcsarnok építésére érkezett, több mint 115 milliárd forintos volt – írja a G7. Ez az összeg önmagában is sok lenne, de a gazdasági portál emlékezetet, hogy a 2022-es férfi kézilabda Európa-bajnokságra épülő multifunkcionális létesítménnyel kapcsolatban Kocsis Máté, a Fidesz frakcióvezetője és egyben a Magyar Kézilabda Szövetség elnöke korábban azt mondta, hogy 10 – 15 milliárd forintos költséggel fogják felhúzni.

A gazdasági portál szerint a közbeszerzés nyertese a Mészáros Lőrinc és gyerekei tulajdonában álló Fejér B.Á.L. Zrt. lehet, mert ez a cég adta a legolcsóbb ajánlatot. Egyáltalán nem biztos, hogy az általuk kikalkulált 115,8 milliárd forint lesz a végső összeg, mert a kiírásban már korábban jelezték az építtetők, hogy az első kör után még tárgyalnának az ajánlattevőkkel a részletekről, így talán van esély arra, hogy a végső ár végül a lélektaninak tekinthető 100 milliárd alatt maradjon. Ugyanakkor az sem lenne példa nélküli, ha az ár az előzetes várakozásokhoz képest nagyon elszállna.

Kiemelt kép: iStock